Alfa Romeo

Alfa Romeo Automobiles S.p.A. sommetider blot kaldet Alfa er en italiensk bilproducent. Virksomheden er grundlagt som A.L.F.A. (Anonima Lombarda Fabbrica Automobili) 24. juni 1910 i Milano, hvor hovedsædet fortsat ligger. Siden 1911 har virksomheden været involveret i racerløb og den har et renommé for at bygge dyre sportsbiler. Alfa var ejet af et statsejet italiensk holdingselskab Istituto per la Ricostruzione Industriale fra 1932 til 1986, hvor den blev overtaget af Fiat-koncernen, og siden februar 2007 en del af Fiat Group Automobiles S.p.A., der i dag er en del af Stellantis.

I 2011 blev der fremstillet 130.000 Alfa Romeo-biler.

Logo 
Alfa Romeos logo er tegnet af grafikeren Romano Cattaneo i 1910 og er inspireret af Viscontifamiliens våbenskjold med det røde kors og biscione (slangen der æder et menneske), der kan ses over den store port til slottet Castello Sforzesco i Milano.
Med hjælp fra designeren Giuseppe Merosi blev Milanos byvåben integreret i det runde logo, der er omkranset af en mørkeblå ring. Laurbærkransen rundt om logoet blev tilføjet efter Alfa Romeos sejr i det første automobile verdensmesterskab (nutidens Formel 1) i 1925.

Faciliteter 
Den oprindelige fabrik i Arese, lige nord for Milano, huser i dag Centro Stile, der er Alfa Romeos designcenter, mens størstedelen af produktionen foregår på fabrikken i Napoli, der i 1970'erne blev kendt for at producere Alfasud (sud = syd, altså fabrikken i syd). Med åbningen af Alfasudfabrikken forsvandt Milano navnet fra logoet.

Alfa Romeo museet ligger stadig i Arese.

Modeller 
Nogle kendte modeller er:
 1966: Alfa Romeo Spider, også kaldet Duetto, som Dustin Hoffman kørte i 'Fagre voksne verden' (The Graduate)
 1971: Alfasud blev præsenteret som den første Alfa med forhjulstræk
 1992: Alfa 155 Q4 med 4-cylindret rækkemotor med turbo og permanent 4-hjulstræk – i realiteten en Lancia Delta Integrale i jakkesæt.
 1997: Alfa 156 bliver årets bil i Danmark og Europa 1998
 2000: Alfa 147 bliver årets bil i Europa 2001

Motorsport 
Alfa Romeo har været engageret i motorsport siden 1911, hvor man stillede til start med to 24 HP modeller i det sicilianske racerløb Targa Florio. Alfa Romeo vandt det første Verdensmesterskab for konstruktører i 1925 og det første AIACR Europamesterskab i 1931. Alfa Romeo har vundet utallige væddeløb, som udover Targa Florio tæller Mille Miglia og Le Mans. 

Alfa Romeo vandt desuden det allerførste Formel 1 mesterskab i 1950 og det næste året efter. Alfa Romeos fabrikshold blev outsourced til Enzo Ferraris Scuderia Ferrari fra 1933 til 1938.

Aktuelle modeller 
Alfa Romeo 4C
 Alfa Romeo Giulia
 Alfa Romeo Stelvio

Tidligere modeller 
 Alfa Romeo 1900
 Alfa Romeo Alfasud
 Alfa Romeo Alfetta
 Alfa Romeo Giulia
 Alfa Romeo Giulietta
 Alfa Romeo Sprint
 Alfa Romeo 33
 Alfa Romeo 75
 Alfa Romeo 90
 Alfa Romeo 145
 Alfa Romeo 146
 Alfa Romeo 155
 Alfa Romeo 156
 Alfa Romeo 159
 Alfa Romeo 164
 Alfa Romeo 166
 Alfa Romeo GTV
 Alfa Romeo 147
 Alfa Romeo GT
 Alfa Romeo Brera
 Alfa Romeo Spider
 Alfa Romeo 8C Competizione
Alfa Romeo MiTo
Alfa Romeo Giulietta

Kilder

Eksterne kilder/henvisninger 

 Historie 
 Internationalt websted
 Dansk websted

 
Stellantis
Milano
Bilmærker
Bilproducenter fra Italien
Etableret i 1910